Ya koeku káyukopeovohiko evo Jesus xapákuke neko po'ínuhiko íhikau,
noíxonehiko koâti ákoti yumaxápu xâne yakuku-yakukú kixeâti ne íhikauhiko ixómoti yumopókoko,
koánemaka ne éskiribahiko,
enepone ihíkaxoti yútoe Muîse.
Noixóne Jesus neko êno xâne,
iyúpaxovohiko ina ehahíkinova yúhoikoponea.
Yane hara kíxoa Jesus ne éskiribahiko:
—Na koeti ixómoino yimópokokonoe?
—kíxoane.
Yane apé koéne kixoti Jesus xapákuke neko êno xâne:
—Ihikaxotí,
omândi ne nje'éxa xikóyoke.
Ako okóyuho vo'oku urúkovati ndémoniu.
Koêkuti óvoku enepo komohêa ndémoniu,
íkorokoa poké'eke.
Yane puvahíxotine pâho koane ínayea ngarútutukexo ôe koane muyá'iyea koxé'u.
Émbemoane ne íhikeuhiko kópuhikopea itea ako íta.
Ina kôe ne Jesus:
—Imáko itúkinovo tiú'iti kutípea ra xanéhiko yara káxehiko kó'oyene!
Ná'ikopomeamo nzunóko óvonzeixea xepákukenoe?
Ná'ikopomeamo nzuhóko índea ákoyeanoe yakútiponu?
Yámane yâkeneye ne homoêhou —kíxoane.
Ina omâhiko xoko Jesus.
Ehá'axo noixo Jesus neko homoêhou,
ako íyuhixa ndémoniu koyúyu'okea.
Yane íkorokovone neko homoêhou poké'eke koane kohókororokexoevo poké'eke koane puváhixea páho.
Ina kixôa Jesus há'a ne homoêhou:
—Na yé'aneye xoénae koéneye ra xi'íxa?
Ina yumopâ neko hóyeno:
—Ukeátine kalihâ'iko.
Enóne kûriukeyea yúku koane kûrino'ekea úne kaha'âti koépekea.
Itea enepo itêa keítivoa,
yokóseanavi,
hivá'axavi —kíxoane.
Ina kixôa Jesus:
—Yépemonuikomaka índea ngoíteova?
Enepone xâne kuvovónuti,
uhauhá kôe koúsokinokonoa —kíxoane.
Yane kóhonokone emó'u ne ha'a homoêhou.
Hara kíxoa:
—Nguvóvopi,
itea kirí'uxinanu ngúveovopeoxo —kíxoane.
Noixoâne Jesus éhahikeovo ne xanéhiko xokóyoke,
sayá'ikoa ne ndémoniu.
Hara kíxoa:
—Iti ndémoniu mokeréxoti xâne konae ákoti ikayúhaxa,
mbahúkopi ipíhikopi ra homoêhou,
koane hákone keyukópinova —kíxoane.
Ina vaûko ne ndémoniu xaneâti koati xúnati koyúyu'okea ne homoêhou koeku ipúhikopea.
Yane kutí koéne ivokóvotine ne homoêhou ipuhíkopeane ne ndémoniu.
Énomone enó'ino xâne “ivókovone nê'e” kixoâti.
Itea namú kíxeane vô'u Jesus huvo'óxoa exépukopea.
Yane exépukopone ne homoêhou.
Ikénepoke,
enepo urúkopovone ovokútike ne evo Jesus,
yoko ainóvotinehiko,
hara kíxoa íhikauhiko:
—Námea koeti ákoino víta kópuhikopea ûti ne ndémoniu?
Ina yumopâ Jesus:
—Enepora kó'iyeovoku ndémoniu,
ako kopúhikopati ákoti itukapu ya orásaum [yoko jejuá kó'iyea] —kíxovokoxoane.